Danske Malthe Thomsen, som blev anklaget og senere renset for krænkelser af børnehavebørn i New York, er død i en alder af 27 år.

Det oplyser Malthe Thomsens mor, Gitte Thomsen, til DR Nyheder.

Malthe Thomsen døde ifølge moren af en blodprop i hjertet.

Han blev fundet død i lørdags på sit værelse på filmhøjskolen, European Film College, i Ebeltoft.

- Selvom hans sjæl flyver videre, gav hans krop op. Det er den ultimative pris, han har betalt, siger Gitte Thomsen til DR Nyheder:

- Han var så meget mere end et offer fra sagen i New York både før, under og efter. Vi skylder ham, at han skal tales op. Hans liv skal være en hyldest til det levede liv. De fire år efter sagen blev taget fra hans unge liv, men han havde 22 år inden, og han havde rejst sig og blomstrede op på den højskole. Han havde det rigtig godt, fortæller moren.

Malthe Thomsens historie kom frem i medierne i sommeren 2014, efter en kvindelig kollega havde anklaget den dengang 22-årige unge danske mand for krænkelser af børn i den amerikanske børnehave, hvor han var i praktik som pædagogmedhjælper.

Anklagemyndigheden fandt aldrig beviser mod ham, og sagen blev droppet i november 2014.

Det var derfor, han stod frem. Han gjorde det ikke for pengene, men for at hjælpe andre og gøre en forskel Gitte Thomsen, Malthe Thomsens mor.

Skiftede spor efter sagen

Malthe Thomsen havde siden sagen i New York forsøgt at starte forfra med sit liv og komme på fode igen efter fire års kamp, der i juni sidste år endte med, at han indgik et forlig med kvinden bag de falske anklager og modtog et ukendt millionbeløb i erstatning.

Gitte Thomsen fortæller til DR Nyheder, at Malthe Thomsen havde formået at komme godt videre med sit liv efter den opslidende sag, der tog hårdt psykisk på både ham og familien.

Læs også : Anklaget for krænkelser af børn: Malthe Thomsen får erstatning efter fire års mareridt

Da Malthe Thomsen kom hjem fra New York i november 2014 efter fem måneders mareridt, færdiggjorde han sin pædagoguddannelse, men han kunne ikke længere se sig selv i faget på grund af overgrebssagen.

I september sidste år begyndte Malthe Thomsen på filmhøjskolen, og her fandt han ifølge moren sin rette hylde.